Nous jocs i responsabilitats - Escuelas Pérez Iborra
L’inici de curs presenta novetats per a tots en general, però n’hi ha d’altres més concretes com la que viuen aquests dies els alumnes de 3r de Primària a la seva classe d’Educació Física. I és que a partir d’aquest curs ja no es canvien a l’aula sinó que són prou grans com per usar els vestidors. A més, ho són per fer-ho sense la supervisió constant de la professora, ja que hi ha un responsable que s’encarrega que tot quedi ordenat, i les llums i aixetes tancades. Presentada d’aquesta manera, els alumnes es mostren contents amb la seva nova responsabilitat i aprenen a ser més autònoms.
A la classe d’Educació Física, que encara el bon temps permet fer al pati, aquests dies estan aprenent habilitats amb la raqueta. La professora Marisa Ollé els proposa diferents jocs en què intervenen les raquetes com persecucions, relleus amb la pilota o exercicis d’equilibri com l’aranya, amb què els alumnes practiquen diferents activitats motrius. D’aquesta manera, a més, aprenen a dominar la raqueta i, com es veu en les fotografies, es diverteixen molt.